Diari Oficial de la Generalitat Valenciana


Sumari del DOGV 3397, del 21-12-1998 (1998/10355)

ORDRE de 15 de desembre de 1998, de la Conselleria de Benestar Social, per la qual s'estableixen les indemnitzacions a percebre pels membres del Comité Valencià de Disciplina Esportiva.
-----------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1998/12/15/(1)/dof/vci/html**

### Dades del document

Número de DOGV
:   3397

Data del DOGV
:   21-12-1998

Secció del DOGV
:   I. DISPOSICIONS GENERALS

Número del document
:   1998/10943


Data del document
:   15-12-1998

Organisme emissor
:   Conselleria de Benestar Social

Tipus de document
:   Ordre

Anàlisi jurídica

ORDRE de 15 de desembre de 1998, de la Conselleria de Benestar Social, per la qual s'estableixen les indemnitzacions a percebre pels membres del Comité Valencià de Disciplina Esportiva. [1998/Q10935]
  
La Llei 4/1993, de l'Esport de la Comunitat Valenciana, conceptua en l'article 83, el Comité Valencià de Disciplina Esportiva com l'òrgan suprem en matèria de disciplina esportiva i en matèria electoral federativa, dins l'àmbit de la Comunitat Valenciana, que decideix, en última instància en via administrativa, les qüestions de la seua competència.
  
Per manament legal, el Comité està format per llicenciats o doctors en dret que a més han de tenir acreditada experiència en matèria esportiva, cosa que es tradueix en la presència de prestigiosos professors d'universitat i professionals que contribueixen al prestigi institucional d'aquest òrgan autonòmic.
  
El Decret 145/1997, d'1 d'abril, del Govern Valencià, regula el Comité Valencià de Disciplina Esportiva i en l'article 10, apartat segon, estableix que el «càrrec de membre del Comité Valencià de Disciplina Esportiva, tindrà caràcter honorífic. No obstant això, podrà percebre les dietes i indemnitzacions per assistència a sessions previstes en les normes legals vigents».
  
Però, s'ha de tenir en compte que la gran part del treball acomplit pel Comité Valencià de Disciplina Esportiva es realitza fora de les sessions de treball, ja que consisteix en l'estudi d'expedients, legislació aplicable, elaboració de ponències, dictàmens, informes, i de propostes de resolució, i, també, de les resolucions pròpiament dites quan han estat aprovades pel ple del Comité, i aquest treball no els és retribuït de cap forma.
  
Per això, i d'acord amb el Decret 145/1997, cal regular les indemnitzacions corresponents per assistència a aquestes sessions, perquè el Decret 24/1997, d'11 de febrer, del Govern Valencià, no regula les indemnitzacions per assistència. En tot cas, aquesta ordre no fa més que actualitzar, partint de l'índex de preus al consum general, l'import de les indemnitzacions que va ser aprovat, en el seu moment, per acord de la Conselleria d'Economia i Hisenda de data 14 de maig de 1993.
  
Per tot això, i fent ús de les facultats que em confereix l'article 35.e de la Llei 5/1983, de 30 de desembre, del Govern Valencià, la disposició final primera del Decret 145/1997, d'1 d'abril, del Govern Valencià, pel qual es regula el Comité Valencià de Disciplina Esportiva i el Decret 37/1997, de 26 de febrer, del Govern Valencià pel qual s'aprova el Reglament Orgànic i Funcional de la Conselleria de Benestar Social,
  
ORDENE
  
Article 1
  
Aprovar la quantia de les indemnitzacions per assistència, establides en l'annex d'aquesta ordre, que tindran dret a percebre els membres del Comité Valencià de Disciplina Esportiva per l'assistència a les reunions d'aquest òrgan col·legiat.
  
Article 2
  
L'assistència es meritarà per cada sessió sempre que el Comité Valencià de Disciplina Esportiva haja estat vàlidament constituït d'acord amb el seu règim de funcionament i a l'efecte de la seua percepció, el secretari o secretària del Comité certificarà el nombre concret d'assistències que corresponguen a cadascun dels seus membres.
  
Article 3
  
Les sessions que es duguen a terme en dies festius donaran dret a un increment del 50% de l'import de les indemnitzacions per assistència.
  
Article 4
  
Quan algun dels membres d'aquest Comité siga personal en actiu al servei de la Generalitat Valenciana, i assistisca a sessions que tinguen lloc fora de l'horari normal de treball, podrà optar entre percebre les indemnitzacions establides en aquesta ordre, o alternativament per la compensació horària corresponent d'acord amb la normativa vigent.
  
DISPOSICIÓ TRANSITÒRIA
  
Les reunions realitzades amb posterioritat a l'entrada en vigor del Decret 145/1997, d'1 d'abril, del Govern Valencià, pel qual es regula el Comité Valencià de Disciplina Esportiva, es liquidaran d'acord amb el que disposa aquesta ordre.
  
DISPOSICIONS FINALS
  
Primera
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
Segona
  
Contra aquesta ordre, s'hi podrà interposar recurs contenciós administratiu, en el termini de dos mesos comptadors des de la publicació d'aquesta, davant la sala corresponent del Tribunal Superior de Justícia de la Comunitat Valenciana i amb les condicions establides en la llei reguladora d'aquesta jurisdicció, després de la comunicació a la Direcció General de l'Esport de la intenció d'interposar-hi aquest recurs.
  
València, 15 de desembre de 1998
  
La consellera de Benestar Social,
  
MARCELA MIRÓ PÉREZ
  
Annex de l'ordre de la Conselleria de Benestar Social per la qual s'aproven les indemnitzacions per assistència a sessions dels membres del Comité Valencià de Disciplina Esportiva
  
Indemnitzacions per assistència:
  
Càrrec Import
  
President/a 21.679 pessetes
  
Vicepresident/a 14.453 pessetes
  
Vocal 11.562 pessetes


Còpia Permalink ELI